|  |
| --- |
| LIIKENNE JA VIESTINTÄMINISTERIÖLLE |

(LVM/441/03/2017)

Lausunto luonnoksesta valtioneuvoston asetukseksi postin toimipisteiden sijoittamisesta annetun valtioneuvoston asetuksen muuttamisesta

Päivittäistavarakauppa ry (jälj. PTY) pitää esitettyjä muutoksia perusteltuina ja kannatettavina. Varsin suuri osa postipalveluista on jo nykyisin sijoitettu päivittäistavarakauppojen välittömään yhteyteen tai läheisyyteen. Päivittäistavarakaupan toimijoiden sekä kuluttajien näkökulmasta palvelupisteiden sijoittaminen nykyistä joustavammin ja erilaisten tietoteknisten ratkaisuiden hyödyntäminen on järkevää. PTY pitää todennäköisenä, että kuluttajien asiakastarpeet ja ajankäyttötottumukset tulevat jatkossakin muuttumaan ja postitoiminnan tulee mukautua näihin muutoksiin. Valtakunnallisen palveluverkoston ylläpitäminen on tärkeää ja joustavoittamalla toimipaikkojen sijoittumista koskevaa sääntelyä, voidaan osaltaan vaikuttaa tämän toteutumiseen.

Postipalveluiden tarjoaminen päivittäistavarakauppojen yhteydessä on tärkeä lisäpalvelu kaupoille. Aivan erityisen tärkeä se on pienillä paikkakunnilla ja pienille kyläkaupoille, joiden elinvoimaisuuden kannalta nykyistä monipuolisempien palvelukonseptien ja yhteistyömuotojen luominen on välttämätöntä. Lähiaikoina tulisi tarkastella yksityiskohtaisesti ja yhteistyössä kaupan alan toimijoiden kanssa, minkälaisia palveluita tulevaisuudessa tarvitaan, kun asiakkaiden tarpeet ja toimintamallit muuttuvat. Lisäksi tulisi selvittää päivittäistavarakauppojen mahdollisuuksia kannattavasti osallistua postipalveluiden toteuttamiseen: kauppojen tulisi saada kohtuullinen korvaus osallistumisestaan kattavan palveluverkoston ylläpitoon ja palveluiden tuottamiseen.

PTY pitää siis tärkeänä, että nyt ehdotetut kevennykset postin toimipisteiden sijoittamista koskevaan sääntelyyn toteutetaan ehdotuksen mukaisesti. Tulevissa postilainsäädännön muutoshankkeissa tulisi myös huomioida päivittäistavarakaupan näkemykset ja läheinen toiminnallinen yhteys postipalveluiden toteuttamiseen.

Ystävällisin terveisin

Päivittäistavarakauppa ry

Tiina Vyyryläinen

Lakimies